Nuna tumai̱ Jerusaréṉnum Uunt Jesusan umirkarun maatai tusa áujmattanka Sáuruka peṉké iniaichamiayi.
Tuma asa Yúsnan pujurniu úuntri̱n iyutaj tusa werimiayi.
Tura jearí chichaak “Papí ame náarmiji̱a̱i̱ áaram surusta.
Wi nu papí jukin timiai Tamasku péprunam jean Israer shuar iruntai̱niam waya̱ttajai.
Túran nú papiji̱a̱i̱ Jesusan umirkaru ainia nuna náṉkamsan achikiártatjai.
Túran áishmaṉnasha nuwa̱ncha achikian jiṉkian,
ju̱i̱ Jerusaréṉnum eṉkeataj tusan ikiaankattajai” tímiayi.
Tura papí susam Sauru jintiá weai̱ Tamaskunam nuntumsai̱ nui̱ aya aneachma nayaimpinmaya̱ tsáapin jíitsumir nin téntakmiayi.
Túrunamtai Sauru nuṉká iniaarmiayi.
Tura nayaimpinmaya̱ chichaamun antukmiayi.
“Sauru,
Sauru,
¿urukamtai yajauch awajtústaj tusam imiá pataaturam?”
tímiayi.
Táman antuk “¿Amesha,
yáitiam,
uunta?”
tímiayi Sauru.
Tutai ataksha chichaak “Wikia Jesusaitjiai.
Ame pataaturmena núitjiai.
Wí aents pataatamna nui̱ amek enentáimin yajauch awajmámsame,
waaka saṉkanmiak numin ijiuma núnikiume” tímiayi.
Nuya̱ṉka Sauru sapijin kurakmaikia chichaak “Nuiṉkia Uuntá,
¿wi warinia itiurkat tusamea wakeram?”
Tutai Uunt chichaak “Wajakím weme péprunam waya̱ta.
Nui̱ jeawakmin ame túrattamna nuna turamiartatui” tímiayi.
Tura Sáuruja̱i̱ irunar wéarmia nu,
chichaamun antukarmiayi.
Tura aentsnaka peṉké wáinkiacharmiayi.
Tuma ásar ti ashamkarmiayi.
Nuyá̱ Sauru nuṉká tepá nantakmiayi.
Tura wainmaktaj tukamá wainmakchamiayi.
Tuma asamtai chíkich shuar uwejnum eṉkekiar Tamaskunam júkiarmiayi.
Nui̱ jeá íimtsuk tura yurumtsuk núnisaṉ umutnasha úmutsuk menaintiú tsawant pujumiayi.
Nui̱ Tamaskunam Yus shuar Ananías ámiayi.
Nin mesekranam Uunt Jesus chicharuk “Ananíasa” tutai “¿Warí wakeram,
Uuntá?”
tímiayi.
Nuyá̱ Uunt Jesus chichaak “Nantakim jintia,
Naka tutaiya nui̱ wetá.
Nui̱sha Jútasa je̱e̱n jeam Társunmaya̱ Sáurun e̱a̱ktaj tusan winijiai,
titiá,
tímiayi.
Nisha Yusan áujuk pujawai.
Tura ju̱na mesekranam Sáurun ipiatkámjai.
Áishmaṉ wayá̱ ni uwejé̱ja̱i̱ ántiawai ataksha íimit tusa.
Nú aishmaṉka ámetme,
Ananíasá” tímiayi Jesus.
Táman antuk Ananías chichaak “Túrasha Uuntá,
jú̱ aishmaṉ ame áentsrumin Jerusaréṉnum ti yajauch awajchakait.
Ni yajauch túramuri̱n ti untsurí aents ujatainiawai.
Tura yamaisha Yúsnan pujurniu peṉkeri̱ ainia nuna papirí̱n takakui.
Tura nuja̱i̱ ame náarmin páchiaj nuna achik jukitiaj tusa tímiaja̱i̱sha tarutramji” Ananías tímiayi.
Tutai Uunt Jesus chichaak “Ántkisha wetá.
Jú̱ aishmaṉkan winia etserniur atí tusan Wi achikjiai.
Nisha Israer shuarchancha tura úunt akupniuncha tura Israer shuarnasha wínian etserin átatui.
Tura Sauru winia náarun pachia asa tí waitsattana núnaka nin iniaktustatjai” tímiayi Jesus.
Tura Jesus táman umirak Ananías Sauru pujamunam wémiayi.
Tura je̱a̱ wayá̱ uwejé̱n awantas chichaak “Yatsur Sauru,
Uunt Jesus jintiá wantintiurmakmamna nusha ame ataksha ame íimit tura Yusa Wakaní̱sha enentáimin pimiutramkat tusa winia akuptúkai” tímiayi.
Nu chichamaik ni ji̱ya̱ namaka saepe̱ya ánin iniaarmiayi.
Túrunamtai ataksha íimmiayi.
Túruna wajaki̱ we imiantmiayi.
Nuya̱sha yurumámiayi.
Tura yurumásha kakaram ajasmiayi.
Tura Yus shuarja̱i̱ Tamaskunam wárumchik tsawant pujusmiayi.